Žuan de Novos sala

Žuan de Novos sala (, taip pat vadinama Šv. Kristoforo sala) – 4,4 km² ploto tropinė sala tarp Mozambiko ir Madagaskaro, priklausanti Prancūzijos užjūrio valdoms. Tai yra Prancūzijos Pietų Srites dalis.

Į salą galima patekti naudojantis 1,3 km ilgio pakilimo-tūpimo taku.

Saloje budi Prancūzijos kariai iš Reunjono, taip pat yra įrengta oro stebėjimo stotis.

Gamtiniu požiūriu Žuan de Novos sala yra draustinis, ją supa rifai ir sudaro uždarą 40 km² teritoriją. Beveik pusę salos dengia kazuariniai miškai. Saloje gausiai gyvena jūriniai vėžliai.

Organizacija BirdLife International salą paskelbė svarbia paukščių teritorija, nes čia peri apie 100 000 tamsiųjų žuvėdrų.

Sala yra kelyje tarp Pietų Afrikos ir šiaurinio Madagaskaro, dėl to seniau ant seklumos užplaukdavo daug laivų. Kai kurių laivų liekanos vis dar matomos aplink salą. Geriausiai išlikusios britų laivo „SS Tottenham“, užplaukusio ant pietinių rifų 1911 m., liekanos.

Kategorija:Prancūzijos Pietų sritys
Kategorija:Prancūzijos salos
Kategorija:Indijos vandenyno salos